Татар теле һәм әдәбияты дәресләрендә, заманча технологияләр кулланып, рус телле укучыларны бердәм республика тестына әзерләү.

Р.К.Заһидуллина, татар теле һәи әдәбияты укытучысы, Казан, Яңа – Савин районы 170 номерлы мәктәп.

Без үзгәрешләр заманында яшибез.Көндәлек тормышыбыздагы бу үзгәрешләр фән һәм техниканың алга таба үсүе белән бәйле. Яңача белем бирү системасы укытучының эшчәнлегенә дә үзгәрешләр алып килде Бүгенге көндә таблица, рәсем, аудиоязма, видеоязма белән бергә, компьютер программалары, презентацияләр, электрон дәреслек, On-Line режимында укыту, интерактив такта һ.б. кулланыла. Хәзер компьютер, мультимедия программаларыннан башка белем бирүне күз алдына да китереп булмый. Болар - инновацион технологияләр.

«Инновация» (яңа, заманча) термины ХIХ гасырдан ук кулланылышта йөри. Аны Америка галиме Джеймс Боткин тәкъдим иткән. Педагогика өлкәсендә яңалык проблемалары белән шөгыльләнә башлау узган гасырның 50 нче еллар ахырына туры килә.

Фәнни әдәбиятта «яңалык» һәм «инновация» төшенчәләре төрлечә аңлатыла.

Яңалык-укыту процессына караган яңа чара (метод, методика, технология һ.б.). Әлеге чараны үзләштерү процессын инновация дип йөртәләр.

“Технология” (сәнгать, осталык дигәнне белдерә).

Инновацион технологияләрне укыту процессында файдалану-

белем бирү сыйфатын күтәрүдә бик нәтиҗәле чара ул. Чөнки алар укуга кызыксыну тудыра, уку материалын тирәнрәк үзләштерү теләге булдыра,

укучыларның иҗади сәләтен үстерү мөмкинлеген бирә.

Бүген укытучыдан бик күп нәрсә таләп ителә: үз фәнеңне бик яхшы белү, танып белү эшчәнлеген оештыру, укучыларның фикерләү сәләтен үстерү, рухи һәм физик үсешен тәэмин итү, укучыларны бердәм республика тестына әзерләү . Ә моның өчен мөгалимнән үз шәхесенә тәнкыйть күзлегеннән карау, яңалыкка омтылу, заман сулышын тоеп, белемне өзлексез камилләштерү, укыту-тәрбия процессына иҗади якын килеп эшләү сорала.

Татарстан Республикасы мәгариф һәм фән министрлыгы рус телендә гомуми белем бирү оешмаларының рус төркемнәрендәге IX сыйныф укучыларына 2014 елда татар теленнән бердәм республика тесты әзерләде.

Бу тестның максаты – рус телендә гомуми белем бирү оешмаларының IX сыйныфын тәмамлаучы укучыларның татар теленнән әзерлек дәрәҗәсен бәяләү.

Гомуми белем бирү оешмасында татар телен укытуның максаты – татар теленнән гомуми белем бирү вакытлы стандартында күрсәтелгән күләмдә 9 нчы сыйныф укучыларының дәүләт телендә аралашуга әзер булуын күрсәтү һәм укучыларда коммуникатив компетенция формалаштыру.

Рус телле балаларның татар телен үзләштергәндә, беренче планга сөйләм эшчәнлегенең барлык төрләрен дә бер-бер артлы формалаштыру һәм үстерү чыга. Димәк, рус телле балаларны, беренчедән, татар телен аңларга өйрәтергә, икенчедән, үзләренең фикерләрен татар теле чаралары белән әйтеп бирә белергә, өченчедән, башкаларның фикерләрен аңлап, язма һәм сөйләм формасында күрсәтә белергә тиешләр. Әйтеп киткән бурычларны укытуда коммуникатив принциплар кулланып кына максатка ирешеп була. Коммуникатив принцип телдән (тыңлап аңлау,сөйләү), язма (уку,язу), сөйләү формаларын бер-берсе белән тыгыз бәйли.

Барлык технологияләрнең нигезен коммуникатив технология тәшкил итә, чөнки кайсы гына технологияне куллансак та, аралашу мохите булдырмыйча, без аларны гамәлгә ашыра алмыйбыз.

Татар теле һәм әдәбияты дәресләрендә ИКТ кулланыла торган берничә вариантны санап китәсем килә:

1. Презентацияләр.(Төрле язучыларга багышланган һ.б.)
2. Видео,аудиоязмалар.(ТНВ каналы видеолары,төрле тапшырулар, һ.б.)
3. Электрон материаллар.
4. Интернет чыганаклары белән эш.

Информацион технологияләр куллану нәтиҗәсендә укучыларда күзәтелә торган үзгәрешләр:

1. Предмет белән кызыксына башлавы,өлгереш сыйфатының артуы.
2. Теорияне тулаем үзләштерүе.
3. Укучыларның төрле чыганаклардан материаллар табып, яңа технологияләр кулланып, аларны эшкәртүе.
4. Үз фикереңне кыска һәм төгәл әйтә алу күнекмәләре булдыру.

Тестка әзерлекне без 7,8нче сыйныфлардан ук башладык. Безгә ярдәмгә 2013 елда “Ана теле” онлайн проекты эшли башлады. Ул бик отышлы формада эшләнгән. Һәрбер дәрәҗәдәге дәресләр видеолар белән баетылган, алар төрле темага төшерелгән, тормыштан алынган төрле вакыйгаларга корылган, бик күп фоторәсемнәр ярдәмгә килә, аудиоязмалар урнаштырылган. Биремнәр мавыктыргыч формада башкарылган. Белемне тикшереп карау өлеше зур, тестлар ясалган. Төрле тел лабораторияләре дә бар, сүзлекләр ярдәм итеп торачак. Киләчәктә бу система катлауланачак, онлайн режимда укытучы белән элемтәгә кереп уку, сыйныфларга бүленеп, тел үзләштерү дә каралган.

Без укучылар белән һәр дәрестә диярлек бу проект биремнәреннән файдаланабыз. Андагы төрле биремнәр укучыларның коммуникатив эшчәнлегенә, лексик- грамматик, сөйләм телен баетуга корылган. Укучылар исә дәрестә актив катнашып, үзләренең уңышларына сөенәләр.

Тестка әзерлек вакытында укучылар үзләре дә биремнәр төзүдә катнаша алалар. Мәсәлән, В1 биремендә 4 кыска диалог бирелә һәм эш яки хәлнең кайда барганын билгеләргә кирәк. Бу очракта мин алдан укучыларга төрле диалоглар төзеп килергә кушам,соңыннан без аны диктофонга яздырып тыңлыйбыз.Тыңлау барышында хаталарны төзәтеп барып,яңадан дөрес итеп әйтергә өйрәнәбез. “Ана теле” проектындагы яздырып алу биременең мөмкинчелегеннән файдаланабыз. Мондый биремнәрне мин отышлы дип саныйм.

Шулай ук А1-А6 биремнәрен үтәгәндә, ике яки берничә укучы канташында төзелгән диалогларны яздырып алып,сайлап алу күнекмәләрен булдырабыз.Укучылар мондый биремнәрне бик тиз һәм җиңел үтиләр.

А7-А11 биремен үтәү укучыларда бик күп кыенлыклар тудыра,чөнки күләмле текстны тәрҗемә итеп,билгеләмәнең текстка туры килүен,туры килмәвен,текстта бөтенләй әйтелмәвен ачыкларга кирәк.Кызганычка каршы,укучылар бирелгән вакыт эчендә бу текстны тәрҗемә итәргә өлгермиләр. Орфографик сүзлекләр куллану, бу биремне эшләргә ярдәм итә алмый.Шуңа күрә мин бу текстны берничә мәгънәле кисәккә бүлеп,өстәмә картиналар ярдәмендә проектор аша күрсәтәм.Укучыларга бу биремне үтәгәндә чагыштыру методы да ярдәмгә килә.Тексттагы җөмләне билгеләмә белән чагыштырып,төшереп калдыру(метод исключения) методы ярдәмендә дә эшлибез.

В4-В11 биремнәрен үтәгәндә отышлы,аңлаешлы булсын өчен схемалар кулланам. Моның өчен алдан схемалар төзелә,билгеле тамгаларның куелу очраклары аңлатыла. Рәсем – пиктограммалар ярдәмендә исемнәрне (берлек һәм күплек санда), алмашлыкларны, фигыльләрне һәм сыйфатларны күрсәтеп була.Мәсәлән:

|  |  |
| --- | --- |
| Агачлар .................................. үсә. | Урман  |

Урман сүзенә дөрес кушымча ялгарга кирәк.Моның өчен урын- вакыт килешенең үз тамгасын куеп пиктограмма төзим.

Укучылар бу тамганы күрүгә, –да кушымчасын ялгап, “урманда” сүзен язалар.

С1,С2 биремнәрен үтәгәндә, тыңлап аңлау күнегүләрен, шулай ук үрнәкләр аша тыңлап эшлибез.Ситуатив репликаларны рус теле белән чагыштырып өйрәнү дә файдалы.

Шулай итеп, заманча технологияләрдән уңышлы файдалану, тел һәм әдәбият фәненә иҗади якын килеп эшләү зур нәтиҗәләргә ирешергә ярдәм итә,укучыларның тест биремнәрен дөрес, җиңел, авырсынмыйча үтәүләренә нигез булып тора.

Файдаланылган әдәбият:

1. Сафиуллина Ф.С. Татар теленә өйрәтүнең фәнни - методик нигезләре. – ТР, “Хәтер нәшрияты”, 2001 ел.
2. Рус телендә урта (тулы) гомуми белем бирү мәктәбендә татар телен укыту программасы. – Казан, “Татарстан китап нәшрияты”, 2011ел.
3. Интернет ресурслары. egpu.ru›lib/elib/Data/Content/129219490296491296/